b'\n_START_ARTICLE_\nAleksandras Juzefas Sulkovskis\n_START_SECTION_\nBiografija\n_START_PARAGRAPH_\nNesantuokinis Lenkijos karaliaus ir Saksonijos kurfiursto Augusto Stipriojo ir El\xc5\xbebietos \xc5\xbdelevskos s\xc5\xabnus. Lenkijos dvari\xc5\xa1kis, saksoni\xc5\xa1koje tarnyboje Karokuvos burgrafas Satanilovas Sulkovskis ved\xc4\x97 El\xc5\xbebiet\xc4\x85 \xc5\xbdalevsk\xc4\x85 ir \xc4\xafs\xc5\xabnijo jos s\xc5\xabn\xc5\xb3._NEWLINE_U\xc5\xbeaugo karaliaus r\xc5\xabmuose (buvo pa\xc5\xbeu), kur susipa\xc5\xbeino su Augusto Stipriojo vyresniuoju s\xc5\xabnumi ir paveld\xc4\x97toju. Aleksandras Sulkovskis tapo sosto paveld\xc4\x97tojo artimu patar\xc4\x97ju, o nuo 1733 met\xc5\xb3 Saksonijos kurfiursto ir Lenkijos karaliaus Augusto III (1733\xe2\x80\x931763)._NEWLINE_1729 metais Aleksandras Sulkovskis buvo paskirtas Lietuvos dvaro med\xc5\xbeiokliu. 1733\xe2\x80\x931738 metais\xc2\xa0\xe2\x80\x93 Saksonijos ministras pirmininkas. 1735 metais gavo Saksonijos infanterijos generolo-majoro laipsn\xc4\xaf._NEWLINE_1734 m. vasario 7 d. tapo Baltojo erelio ordino kavalierius. 1737 m. rugs\xc4\x97jo 15 d. gavo \xc5\xa0ventosios Romos imperijos grafo titul\xc4\x85. 1738 metais d\xc4\x97l Henriko von Briulio intrig\xc5\xb3 buvo priverstas atsistatydinti i\xc5\xa1 ministro pirmininko posto ir i\xc5\xa1va\xc5\xbeiavo i\xc5\xa1 Drezdeno._NEWLINE_1738 met\xc5\xb3 saus\xc4\xaf Aleksandras Sulkovskis i\xc5\xa1 buvusio Lenkijos karaliaus Stanislovo Le\xc5\xa1\xc4\x8dinskio (kuris buvo priverstas atsisakyti Lenkijos karaliaus kar\xc5\xabnos ir gyveno Pranc\xc5\xabzijoje) i\xc5\xa1pirko jo miestus Rydzyn\xc4\x85 ir Le\xc5\xa1n\xc4\x85. Po savo atsistatydinimo i\xc5\xa1 ministro pirmininko posto Aleksandras Sulkovskis nutar\xc4\x97 apsigyventi Radzino pilyje ir u\xc5\xbesi\xc4\x97m\xc4\x97 jos pl\xc4\x97timu. Pardav\xc4\x97 savo r\xc5\xabmus Drezdene ir persikraust\xc4\x97 \xc4\xaf Radzin\xc4\x85, kur perve\xc5\xbe\xc4\x97 baldus, paveikslus ir porceliano kolekcij\xc4\x85. Savo Radzino rezidencijoje grafas Aleksandras Sulkovskis pri\xc4\x97m\xc4\x97 karali\xc5\xb3 ir aristokratus._NEWLINE_1752 metais grafas Aleksandras Sulkovskis nupirko majorati\xc5\xa1kas dvaro \xc5\xbeemes Belsko-Bialoje, Silezijoje. Tais pa\xc4\x8diais metais jo dvaro \xc5\xbeem\xc4\x97s gavo kunigaik\xc5\xa1tyst\xc4\x97s status\xc4\x85. Sekan\xc4\x8diais 1754 metais \xc5\xa0ventosios Romos imperijos imperator\xc4\x97 Marija Terez\xc4\x97, kaip Bohemijos karalien\xc4\x97, i\xc5\xa1k\xc4\x97l\xc4\x97 Aleksandro Sulkovskio valdas \xc4\xaf hercogyst\xc4\x97s status\xc4\x85 su titulo perdavimo paveldint teise._NEWLINE_1762 m. gegu\xc5\xbe\xc4\x97s 21 d. 67-metis kunigaik\xc5\xa1tis Aleksandras Sulkovskis mir\xc4\x97 Le\xc5\xa1ne. Jo valdas (kunigaik\xc5\xa1tyst\xc4\x99 Belsko-Bialoje ir Radzino ordinat\xc4\x85) paveld\xc4\x97jo jo vyresnysis s\xc5\xabnus Augustas Kazimieras Sulkovskis.'